Obert el termini fins al 2 de febrer per a sol·licitar beques del Conservatori
08 de gener 2021

​

![](/media/wwulie4m/95-c_conservatorio.jpg)  
  

La Delegació d'Educació de l'Ajuntament de Sagunt ha obert el termini per a sol·licitar beques d'estudi en el Conservatori Municipal Professional de Música Joaquín Rodrigo. Estes beques estan dirigides a alumnes empadronats a Sagunt durant l'últim any i que promocionen de curs. Així mateix, són incompatibles amb altres per a la mateixa finalitat. El termini finalitza el pròxim 2 de febrer, ja que el BOP de València va publicar el passat 4 de gener un extracte de la convocatòria. Qualsevol sol·licitud presentada fora d'este termini serà exclosa. La convocatòria també està publicada en els taulers d'anuncis de la seu electrònica de l'Ajuntament i del Conservatori.

  

El delegat d'Educació, José Manuel Tarazona, ha destacat la importància de la tramitació digital en la sol·licitud d'estes beques: «**L'Ajuntament de Sagunt tracta d'ajudar mitjançant aquestes beques a totes aquelles persones del nostre municipi a continuar els seus estudis musicals de grau professional. És molt important fer la tramitació mitjançant certificat digital a través de la seu electrònica de l'Ajuntament, per a no sobresaturar el servei, donades les circumstàncies actuals**».

  

Encara que la sol·licitud es pot fer de manera presencial en el Servei d'Atenció i Informació a la Ciutadania (SAIC) amb cita prèvia, des del departament d'Educació recomanen que s'utilitze l'administració electrònica a causa de la situació actual i per a millorar la gestió. Per este motiu, és convenient tindre el certificat digital que es pot demanar en les oficines del SAIC/PROP de l'Ajuntament per a poder realitzar este i altres tràmits. En cas de dubtes, els interessats poden enviar un correu-e (atc@aytosagunto.es) o telefonar al 96 265 58 58 (ext. 1), al Conservatori (96 265 08 69) o al departament d'Educació (96 265 58 93). Els impresos per a les sol·licituds i els corresponents annexos també estan disponibles en la seu electrònica de l'Ajuntament (secció de subvencions).

  

A més de la sol·licitud, els interessats hauran de presentar el llibre de família i la sol·licitud/concessió d'altres beques per a la mateixa finalitat, així com l'última declaració de la renda i la còpia del compte bancari a nom del sol·licitant major d'edat. Si l'alumne prové d'un altre conservatori, haurà d'aportar el certificat de notes de l'últim any.

  

*   [](http://www.facebook.com/sharer.php?u=https://aytosagunto.es/va/actualitat/obert-el-termini-fins-al-2-de-febrer-per-a-sol-licitar-beques-del-conservatori/ "Facebook")
*   [](http://twitter.com/share?url=https://aytosagunto.es/va/actualitat/obert-el-termini-fins-al-2-de-febrer-per-a-sol-licitar-beques-del-conservatori/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/obert-el-termini-fins-al-2-de-febrer-per-a-sol-licitar-beques-del-conservatori/ "Linked In")
*   [](mailto:?body=https://aytosagunto.es/va/actualitat/obert-el-termini-fins-al-2-de-febrer-per-a-sol-licitar-beques-del-conservatori/)